*****

ΚΑΝΟΝΙΣΜΟΣ (ΕΟΚ) αριθ. 771/90 ΤΗΣ ΕΠΙΤΡΟΠΗΣ

της 29ης Μαρτίου 1990

για τροποποίηση του κανονισμού (ΕΟΚ) αριθ. 1546/88 για τον καθορισμό των λεπτομερειών εφαρμογής της συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3879/89 (2), και ιδίως το άρθρο 5γ παράγραφος 7,

Εκτιμώντας:

ότι οι παραγωγοί ενδέχεται να λαμβάνουν συμπληρωματικές ή ειδικές ποσότητες αναφοράς δυνάμει του άρθρου 3β του κανονισμού (ΕΟΚ) αριθ. 857/84 του Συμβουλίου της 31ης Μαρτίου 1984 περί γενικών κανόνων για την εφαρμογή της εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 στον τομέα του γάλακτος και των γαλακτοκομικών προϊόντων (3), όπως τροποποιήθηκε τελευταία από τον κανονισμό (ΕΟΚ) αριθ. 3880/89 (4)· ότι πρέπει, ως εκ τούτου, να συμπληρωθεί ανάλογα το άρθρο 14 παράγραφος 1 του κανονισμού (ΕΟΚ) αριθ. 1546/88 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 652/90 (6)·

ότι το άρθρο 16 παράγραφος 1 του κανονισμού (ΕΟΚ) αριθ. 1546/88 καθορίζει την προθεσμία εντός της οποίας οι ενδιαφερόμενοι παραγωγοί πρέπει να δηλώσουν τη φύση και την ποσότητα των αμέσων πωλήσεων που έχουν πραγματοποιηθεί κατά τη διάρκεια κάθε δωδεκάμηνης περιόδου· ότι η πείρα δείχνει ότι, στην περίπτωση κατά την οποία δεν τηρείται η προθεσμία αυτή από τον παραγωγό, τα κράτη μέλη που έχουν επιλέξει την εφαρμογή της παραγράφου 3 του εν λόγω άρθρου 16 συναντούν δυσκολίες προκειμένου να καθορίσουν το ποσό της ενδεχομένως οφειλομένης εισφοράς, να το ανακοινώσουν στον παραγωγό και να προβούν στην είσπραξή του εντός της προβλεπόμενης προθεσμίας· ότι πρέπει, συνεπώς, να προβλεφθεί η δυνατότητα για τα κράτη μέλη να επιβάλουν στους εν λόγω παραγωγούς μικρότερη προθεσμία για τη δήλωση των αμέσων πωλήσεων που έχουν πραγματοποιήσει·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1546/88 τροποποιείται ως εξής:

1. Στο άρθρο 14 παράγραφος 1 στοιχείο β), οι όροι «άρθρα 2, 3, 3α, 4 και 7» αντικαθίστανται από τους όρους «άρθρα 2, 3, 3α, 3β, 4 και 7».

2. Στο άρθρο 16 παράγραφος 1 πρώτο εδάφιο προστίθεται το ακόλουθο κείμενο:

«Εντούτοις, το κράτος μέλος μπορεί να προβλέψει μικρότερη προθεσμία για τη διαβίβαση της δηλώσεως.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Μαρτίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 378 της 27. 12. 1989, σ. 1.

(3) ΕΕ αριθ. L 90 της 1. 4. 1984, σ. 13.

(4) ΕΕ αριθ. L 378 της 27. 12. 1989, σ. 3.

(5) ΕΕ αριθ. L 139 της 4. 6. 1988, σ. 12.

(6) ΕΕ αριθ. L 71 της 17. 3. 1990, σ. 14.